Οδηγός Ι.Χ. αυτοκινήτου πυροβόλησε, νωρίς το βράδυ, στην λεωφόρο Βασ. Αλεξάνδρου στην περιοχή του ξενοδοχείου «Κάραβελ» ένα τουριστικό λεωφορείο, επειδή διαπληκτίστηκε με τον οδηγό του, σύμφωνα με τις πρώτες πληροφορίες από την αστυνομία.

Ο διαπληκτισμός έγινε σχετικά με το ποιο όχημα είχε την προτεραιότητα και σε κάποια στιγμή ο οδηγός του Ι.Χ. κατέβηκε από το αυτοκίνητό του και πυροβόλησε στην πλαϊνή πλευρά το λεωφορείο, που μετέφερε τουρίστες. Αμέσως μετά εξαφανίστηκε, ενώ η αστυνομία διενεργεί έρευνες για τον εντοπισμό και τη σύλληψή του.

Οι αστυνομικοί που έσπευσαν στο σημείο έχουν διαπιστώσει ότι το λεωφορείο φέρει πράγματι ίχνος από σφαίρα.

Δεν υπάρχουν πληροφορίες έως αυτή τη στιγμή τουλάχιστον, από την αστυνομία, για τυχόν τραυματισμένο άτομο.